O‘zbekiston va Tojikiston harbiylari birgalikda mashg‘ulotlar o‘tkazdi

O‘zbekiston va Tojikiston Mudofaa vazirliklari o‘rtasida o‘zbek-tojik hamkorligidagi antiterror maxsus-taktik o‘quv mashg‘uloti yuqori darajada o‘tkazildi. Bu haqda Mudofaa vazirligi Axborot va ommaviy kommunikatsiyalar departamenti xabar berdi.

Unda O‘zbekiston Mudofaa vazirligining maxsus operatsiya kuchlari vakillari va Tojikiston Mudofaa vazirligining turli bo‘linmalaridan iborat bir guruh harbiy xizmatchilar ishtirok etdi.
O‘quv mashg‘ulotining asosiy kuniga qadar har ikki davlat harbiylari kuniga ikki martadan tayyorgarlik mashqlarini o‘tkazdi. Mashq mobaynida ikki tomon harbiy xizmatchilari o‘rtasida malaka almashinuvi yo‘lga qo‘yilib, Tojikiston harbiy xizmatchilari tomonidan bizning bo‘linmalar va harbiy texnikalarning amaliy harakatlari yuqori baholandi.
Hamkorlikdagi o‘quv jarayonini O‘zbekiston mudofaa vaziri Bahodir Qurbonov va Tojikiston mudofaa vaziri Sherali Mirzo hamda bir guruh harbiy xizmatchilar kuzatib bordi.
Xatlon viloyatida joylashgan “Faxrobod” dala o‘quv maydonida bo‘lib o‘tgan hamkorlikdagi antiterror o‘quv mashg‘uloti rejasiga ko‘ra, chegarani buzib o‘tgan noqonuniy qurollangan tuzilmalar hujumini qaytarish maqsadida avval vakillarimiz tomonidan havo razvedkasi o‘tkazildi, shundan so‘ng aniqlangan shartli dushmanning harakatlanayotgan nuqtasiga qarata aviatsiya zarbalari berildi. Chegaraga uyushtirilgan mazkur hujumni qaytarishda Tojikistonning Havo hujumidan mudofaa va Harbiy havo kuchlari hamda Davlat milliy xavfsizlik komiteti Chegara qo‘shinlari ishtirok etdi.


Shartli dushman tomonidan egallab olingan binoni qurshab olish, chegarani buzib o‘tgan gazandalarni yakson etish va asirlarni qutqarish amaliyoti keyingi epizodlarda ko‘rib chiqildi.
O‘quv mashg‘uloti davomida, shuningdek, shartli aeroportda noqonuniy qurollangan tuzilmani qurshab olish va yo‘q qilish, samolyotdagi asirlarni ozod etish vazifalari ham bajarildi.


O‘quv yakuni munosabati bilan saf tortgan ikki davlat harbiy xizmatchilari O‘zbekiston va Tojikiston mudofaa vazirlari tomonidan qimmatbaho sovg‘alar bilan taqdirlandi. Har ikki davlat mudofaa vazirlari mazkur o‘quv mashg‘ulotlari ikki mamlakat armiyalarining jangovar qudratini oshirishini aytib o‘tdi.

 Qo‘shiq va raqslar. Tojikistonda o‘zbekistonlik harbiylar qanday kutib olindi?
Eslatib o‘tamiz, O‘zbekiston va Tojikiston harbiylarining ilk qo‘shma mashg‘ulotlari 2018-yil sentabrda Tojikistondagi “Chorrux—Dayron” o‘quv markazi bazasi va “Nurafshon” poligonida bo‘lib o‘tgan. 2019-yil sentabrda esa ikki davlat harbiylari Namangan viloyatidagi “G‘urumsaroy” poligonida shartli terrorchilarni yo‘q qilish bo‘yicha malakalarini oshirgan edi.